വൈദ്യുതീകരണ പ്രവൃത്തികള് വേഗത്തിലാക്കാന് തീരുമാനം കാഞ്ഞങ്ങാട്: ഉദ്ഘാടനം കഴിഞ്ഞിട്ടും പ്രവര്ത്തനം തുടങ്ങാനാകാത്ത പുതിയകോട്ടയിലെ അമ്മയും കുഞ്ഞും ആശുപത്രിയില് വൈദ്യുതീകരണ പ്രവൃത്തികള് രണ്ടാഴ്ചയ്ക്കകം പൂര്ത്തീകരിക്കാന് തീരുമാനം. ആശുപത്രിയുടെ പ്രവൃത്തികള് നേരിട്ട് വിലയിരുത്താന് ജില്ലാ പഞ്ചായത്ത് പ്രസിഡന്റ് ബേബി ബാലകൃഷ്ണനും കലക്ടര് സ്വാഗത് ഭണ്ഡാരിയും സ്ഥലം സന്ദര്ശിച്ചു. ട്രാന്സ്ഫോര്മര് സ്ഥാപിക്കുന്ന പ്രവൃത്തിയാണ് കാര്യമായി അവശേഷിക്കുന്നത്. ഇതിനായി ടെന്ഡര് ക്ഷണിച്ചിട്ടുണ്ട്. സാങ്കേതിക തടസങ്ങള് പരിഹരിച്ച് സെപ്റ്റംബര് 20 നകം ഇവിടെ ട്രാന്സ്ഫോര്മര് സ്ഥാപിക്കാന് കഴിയുമെന്നാണ് പ്രതിക്ഷിക്കുന്നത്. ഇതിനായി 1.82 കോടി രൂപ വകയിരുത്തിയിട്ടുണ്ട്. സെപ്റ്റംബര് അവസാനത്തോടെ ആശുപത്രി പ്രവര്ത്തനമാരംഭിക്കാന് കഴിയുംവിധം പ്രവൃത്തികള് പൂര്ത്തിയാക്കാന് ജില്ലാ പഞ്ചായത്ത് പ്രസിഡന്റും കളക്ടറും നിര്ദേശം നല്കി. ജില്ലാ മെഡിക്കല് ഓഫീസര് ഡോ. കെ.ആര്. രാജന്, ഡെപ്യൂട്ടി ഡിഎംഒ ഡോ. എ.ടി. മനോജ്, ഡെപ്യൂട്ടി സൂപ്രണ്ട് ഡോ. ചന്ദ്രമോഹന് എന്നിവരും പൊതുമരാമത്ത് വകുപ്പിലെ എന്ജിനിയര്മാരും ഒപ്പമുണ്ടായിരുന്നു.